《次韵刘元煇喜予还家携酒见访三首 其一》
元代·方回

白纻乌纱巾，久不见此客。眉长耳有毫，眸子秋水碧。

惠然顾柴门，坐对山气夕。荒芜渊明径，寂寞子云宅。

携酒意殊厚，细酌话宿昔。袖中出新作，关键有阖辟。

五十始学诗，定复笑高适。繄予骨相屯，年年困行役。

里社何幸还，尾君杖屦迹。苦辛厌奔驰，忧患饱阅历。

胸中万不平，一笑春冰释。双鸡古侯膳，拜赐书之策。

顾无明月珠，何以报私觌。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。